FI Euroopan unionin virallinen lehti L 36/1

KOMISSION DELEGOITU ASETUS (EU) 2018/188,

annettu 21 päivänä marraskuuta 2017,

tiettyä lounaisilla vesialueilla harjoitettavaa pelagista kalastusta koskevasta poisheittämissuunnitelmasta annetun delegoidun asetuksen (EU) N:o 1394/2014 muuttamisesta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon yhteisestä kalastuspolitiikasta, neuvoston asetusten (EY) N:o 1954/2003 ja (EY) N:o 1224/2009 muuttamisesta sekä neuvoston asetusten (EY) N:o 2371/2002 ja (EY) N:o 639/2004 ja neuvoston päätöksen 2004/585/EY kumoamisesta 11 päivänä joulukuuta 2013 annetun Euroopan parlamentin ja neuvoston asetuksen (EU) N:o 1380/2013 (1) ja erityisesti sen 15 artiklan 6 kohdan ja 18 artiklan 1 ja 3 kohdan,

sekä katsoo seuraavaa:

(1) Asetuksen (EU) N:o 1380/2013 tavoitteena on saaliiden poisheittämisen lopettaminen asteittain kaikissa unionin kalastuksissa ottamalla käyttöön purkamisvelvoite, joka koskee saalisrajoitusten alaisten lajien saaliita.

(2) Asetuksen (EU) N:o 1380/2013 15 artiklan 6 kohdassa siirretään komissiolle valta hyväksyä delegoidulla säädöksellä enintään kolmen vuoden ajaksi kerran uusittavissa olevia poisheittämissuunnitelmia yhteisten suositusten perusteella, joita jäsenvaltiot ovat laatineet kuultuaan asianomaisia neuvoa-antavia toimikuntia.

(3) Komission delegoidussa asetuksessa (EU) N:o 1394/2014 (2) vahvistetaan tiettyä lounaisilla vesialueilla harjoitettavaa pelagista kalastusta koskeva poisheittämissuunnitelma, jotta purkamisvelvoitteen täytäntöönpanoa voidaan helpottaa tietyillä joustomekanismeilla.

(4) Perusasetuksen 15 artiklan 5 kohdan c alakohdan ii alakohdan mukaisesti kyseiseen suunnitelmaan sisältyi tiettyjä poikkeuksia kaikkien saaliiden purkamista koskevasta velvoitteesta, koska tahattomien saaliiden käsittelystä aiheutuu suhteettomia kustannuksia niiden pyydysten osalta, joilla saadut tahattomat saaliit pyydystä kohti ovat enintään tietyn prosentin suuruisia pyydyksen vuotuisesta kokonaissaaliista (de minimis -poikkeukset).

(5) Delegoidun asetuksen (EU) N:o 1394/2014 5 artiklan mukaisesti poisheittämissuunnitelman voimassaolo päättyy 31 päivänä joulukuuta 2017.

(6) Alankomailla, Belgialla, Espanjalla, Portugalilla ja Ranskalla on lounaisilla vesillä välitön kalastuksenhoitoetu. Kyseiset jäsenvaltiot toimittivat lounaisten vesien neuvoa-antavaa toimikuntaa ja pelagisia kantoja koskevaa neuvoa-antavaa alueellista toimikuntaa kuultuaan komissiolle yhteisen suosituksen 2 päivänä kesäkuuta 2017.

(7) Yhteisessä suosituksessa esitettiin poisheittämissuunnitelmassa vahvistettujen de minimis -poikkeusten voimassaolon jatkamista seuraavien tarkistettujen poisheittotasojen mukaisesti: — enintään 6 prosenttia vuonna 2018 ja 5 prosenttia vuosina 2019 ja 2020 mustakitaturskan vuotuisesta kokonaissaaliista, joka on pyydetty teollisessa pelagisessa troolikalastuksessa ICES-alueella VIII; — enintään 6 prosenttia vuonna 2018 ja 5 prosenttia vuosina 2019 ja 2020 valkotonnikalan vuotuisesta kokonaissaaliista, joka on pyydetty pelagisella paritroolilla suurten pelagisten lajien kalastuksessa ICES-alueella VIII; — enintään 4 prosenttia vuosina 2018, 2019 ja 2020 sardellin, makrillin ja piikkimakrillin vuotuisesta kokonaissaaliista, joka on pyydetty pelagisessa troolikalastuksessa ICES-alueella VIII; — enintään 4 prosenttia vuosina 2018, 2019 ja 2020 piikkimakrillin, perunpiikkimakrillin ja makrillin vuotuisesta kokonaissaaliista ja 1 prosentti vuosina 2018, 2019 ja 2020 sardellin vuotuisesta kokonaissaaliista, joka on pyydetty kurenuottakalastuksessa ICES-alueilla VIII, IX ja X ja CECAF-alueilla 34.1.1, 34.1.2 ja 34.2.0.

(8) Ehdotettujen de minimis -poikkeusten perustelemiseksi jäsenvaltiot toimittivat näyttöä suhteettomista kustannuksista, joita kyseisissä kalastuksissa tahattomasti saatujen saaliiden käsittelystä aiheutuu. Tämän näytön arvioi tieteellis-teknis-taloudellinen kalastuskomitea (STECF), jonka päätelmänä oli, että yhteisissä suosituksissa esitettiin perustellut argumentit tahattomien saaliiden käsittelystä aiheutuvista suhteettomista kustannuksista ja joissakin tapauksissa niitä tukeva kustannusten laadullinen arvio. Edellä esitetyn perusteella ja koska eriävä tieteellinen näyttö puuttuu, on asianmukaista jatkaa de minimis -poikkeusten voimassaoloa yhteisessä suosituksessa ehdotettujen prosenttiosuuksien mukaisesti siten, etteivät asetuksen (EU) N:o 1380/2013 15 artiklan 1 kohdan nojalla sallitut osuudet ylity.

(9) Delegoidun asetuksen (EU) N:o 1394/2014 2 ja 4 artiklassa säädetään eloonjäämisasteeseen perustuvasta poikkeuksesta pienimuotoisessa kurenuottakalastuksessa pyydetyn sardellin, piikkimakrillin, perunpiikkimakrillin ja makrillin osalta sekä säilyttämisen vähimmäiskoosta sardellin osalta. STECF antoi kyseisistä toimenpiteistä myönteisen arvion vuonna 2014. Komissio katsoo, että näyttö, johon tämä arviointi perustui, on edelleen pätevä seuraavat kolme vuotta. Sen vuoksi toimenpiteen soveltamista olisi jatkettava vuoteen 2020 asti.

(10) Sen vuoksi delegoitua asetusta (EU) N:o 1394/2014 olisi muutettava.

(11) Koska tässä asetuksessa säädetyt toimenpiteet vaikuttavat suoraan unionin alusten kalastuskauden suunnitteluun ja kalastuskauden taloudelliseen toimintaan, asetuksen olisi tultava voimaan heti sen julkaisemisen jälkeen. Koska delegoidulla asetuksella (EU) N:o 1394/2014 vahvistetun poisheittämissuunnitelman voimassaolo päättyy 31 päivänä joulukuuta 2017, tätä asetusta olisi sovellettava 1 päivästä tammikuuta 2018,

ON HYVÄKSYNYT TÄMÄN ASETUKSEN:

1 artikla

Muutetaan delegoitu asetus (EU) N:o 1394/2014 seuraavasti:

1) Korvataan 3 artikla seuraavasti: ”3 artikla De minimis -poikkeukset Poiketen siitä, mitä asetuksen (EU) N:o 1380/2013 15 artiklan 1 kohdassa säädetään, seuraavat määrät saa heittää pois: a) enintään 6 prosenttia vuonna 2018 ja 5 prosenttia vuosina 2019 ja 2020 mustakitaturskan vuotuisesta kokonaissaaliista teollisessa pelagisessa troolikalastuksessa, jossa kalastetaan pelagista troolia (OTM) käyttäen kohdennetusti mustakitaturskaa ICES-alueella VIII ja jalostetaan kyseistä lajia aluksella surimimassaksi; b) enintään 6 prosenttia vuonna 2018 ja 5 prosenttia vuosina 2019 ja 2020 valkotonnikalan vuotuisesta kokonaissaaliista suurten pelagisten lajien kalastuksessa, jossa kalastetaan pelagista paritroolia (PTM) käyttäen kohdennetusti valkotonnikalaa ICES-alueella VIII; c) enintään 4 prosenttia vuosina 2018, 2019 ja 2020 sardellin, makrillin ja piikkimakrillin vuotuisesta kokonaissaaliista pelagisessa troolikalastuksessa, jossa kalastetaan pelagista troolia (OTM) käyttäen kohdennetusti sardellia, makrillia ja piikkimakrillia ICES-alueella VIII; d) enintään 4 prosenttia vuosina 2018, 2019 ja 2020 piikkimakrillin, perunpiikkipiikkimakrillin ja makrillin vuotuisesta kokonaissaaliista ja 1 prosentti vuosina 2018, 2019 ja 2020 sardellin vuotuisesta kokonaissaaliista kalastuksessa, jossa kalastetaan kurenuottia käyttäen kohdennetusti piikkimakrillia, perunpiikkipiikkimakrillia ja makrillia ICES-alueilla VIII, IX ja X ja CECAF-alueilla 34.1.1, 34.1.2 ja 34.2.0.”

2) Korvataan 5 artiklan toinen kohta seuraavasti: ”Sitä sovelletaan 1 päivän tammikuuta 2015 ja 31 päivän joulukuuta 2020 välisenä aikana.”

2 artikla

Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan 1 päivästä tammikuuta 2018.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 21 päivänä marraskuuta 2017. Komission puolesta Puheenjohtaja Jean-Claude JUNCKER

(1) EUVL L 354, 28.12.2013, s. 22.

(2) Komission delegoitu asetus (EU) N:o 1394/2014, annettu 20 päivänä lokakuuta 2014, tiettyä lounaisilla vesialueilla harjoitettavaa pelagista kalastusta koskevasta poisheittämissuunnitelmasta (EUVL L 370, 30.12.2014, s. 31).